*Datum: 19. 6. 2024*

**Dodatna pojasnila UVHVVR glede izvajanja zahtev za fitosanitarno spričevalo za rastline iz Priloge XI.A in B Izvedbene Uredbe Komisije 2019/2072 ob vnosu v Unijo**

**Žita**

Fitosanitarno spričevalo se na podlagi priloge XI.A in B Izvedbene uredbe 2019/2072 zahteva za vse **seme žit za setev** iz tretjih držav: pšenica, rž, ječmen, ovse, koruza,…

Fitosanitarno spričevalo se prav tako zahteve za uvoz zrnja pšenice, in soržice, rži in tritikale (*Triticum* L., *Secale* L. in *xTriticosecale*), ki je namenjeno za prehrano, s poreklom iz naslednjih držav: Afganistan, Indija, Iran, Irak, Južna Afrika, Mehika, Nepal, Pakistan in Združene države Amerike.

Za seme koruze za setev iz vseh tretjih držav ter za seme in zrnje pšenice, soržice in tritikale (*Triticum* L., *Secale* L. in *xTriticosecale*) iz držav porekla Afganistan, Indija, Iran, Irak, Južna Afrika, Mehika, Nepal, Pakistan in Združene države Amerike, veljajo tudi posebne uvozne zahteve iz Priloge VII Izvedbene uredbe 2019/2072 (točka 73 oz. točki 74 in 75).

V primeru uvoza semen za krmo ali prehrano, za katera ne veljajo zgornje zahteve, fitosanitarno spričevalo ni potrebno, če je iz priložene dokumentacije (račun, carinska deklaracija) in oznake/etikete na pošiljki in pakiranju **jasno razviden namen uporabe** (»seme za prehrano«, »seme za krmo«) – primer: za uvoz zrnja koruze za krmo ali za seme buč, sončnice, sezama, lana, ki je namenjeno za prehrano.

**Preglednica 1: Primeri fitosanitarnih zahtev za uvoz žit (zadnja posodobitev: 19. 6. 2024)**

|  |  |  |  |
| --- | --- | --- | --- |
| **Blago** | **Država porekla** | **Fitosanitarno spričevalo** | **Druge zahteve ob uvozu** |
| Seme ječmena za setev | Srbija | DA | Za količine nad 2 kg veljajo zahteve iz 29. člena ZSMKR – enakovrednost semenskega materiala kmetijskih rastlin in sorta vpisana v sortno listo ali skupni katalog sort |
| Seme sončnic za krmo zunanjih ptic | Srbija | NE\* | \*Jasno razviden namen uporabe iz priložene dokumentacije in pakiranja |

**Stročnice**

Fitosanitarno spričevalo se na podlagi priloge XI Izvedbene uredbe 2019/2072 zahteva za uvoz vseh svežih stročnic ter za sušene stročnice za setev iz tretjih držav, razen Švice.

V primeru uvoza sušenih stročnic za prehrano ali krmo, fitosanitarno spričevalo ni potrebno, če je iz priložene dokumentacije (račun, carinska deklaracija) in oznake/etikete na pošiljki in pakiranju **jasno razviden namen uporabe** (»suhe stročnice za prehrano«, »suhe stročnice za krmo«).

**Preglednica 2: Primeri fitosanitarnih zahtev za uvoz stročnic (zadnja posodobitev: 19. 6. 2024)**

|  |  |  |  |
| --- | --- | --- | --- |
| **Blago** | **Država porekla** | **Fitosanitarno spričevalo** | **Druge zahteve ob uvozu** |
| Seme boba | Moldavija | DA | Za količine nad 2 kg veljajo zahteve iz 29. člena ZSMKR – enakovrednost semenskega materiala kmetijskih rastlin in sorta vpisana v sortno listo ali skupni katalog sort |
| Seme graha za prehrano | Srbija | NE\* | \*Samo ob pogoju, da je namen uporabe jasno razviden iz priložene dokumentacije in pakiranja |

**Oreščki in semena borov, namenjeni za prehrano**

Fitosanitarno spričevalo se na podlagi priloge XI Izvedbene uredbe 2019/2072 zahteva za uvoz celih, svežih oreškov v zeleni lupini tako za namen prehrane kot tudi za setev. Primeri oreškov: brazilski orehi, indijski orehi, mandeljni, lešniki, navadni orehi, kostanji, pistacije, makadamije in podobno (če so sveži in v zeleni lupini).

Fitosanitarno spričevalo se zahteva tudi za določena sveža semena borov v lupini (*Pinus* spp. ), z ali brez storžev, ki bi se lahko uporabljala tudi za prehrano. Uvoz svežega semena v lupini brez fitosanitarnega spričevala je mogoč le, če je iz priložene dokumentacije (račun, carinska deklaracija) in oznake/etikete na pošiljki ter načina pakiranja **jasno razviden namen uporabe** (»za prehrano«). Primer: sibirska cedra - sveže seme v lupini, za prehrano.

**Preglednica 3: Primeri fitosanitarnih zahtev za uvoz oreškov in semena borov (zadnja posodobitev: 19. 6. 2024)**

|  |  |  |  |
| --- | --- | --- | --- |
| **Blago** | **Država porekla** | **Fitosanitarno spričevalo** | **Druge zahteve ob uvozu** |
| Sveži, celi muškatni oreščki | Indonezija | DA | NE |
| Sveže seme sibirske cedre v lupini, za prehrano | Ukrajina | NE\* | \*Izjema od fitosanitarnega spričevala le v primerih, ko je namen uporabe jasno razviden iz priložene dokumentacije in pakiranja |